ŽALIOJI KNYGA Ateities šviesaSpartesnis pažangių apšvietimo technologijų diegimas /* KOM/2011/0889 galutinis */





ŽALIOJI KNYGA Ateities šviesa Spartesnis pažangių apšvietimo technologijų diegimas Pasaulyje ir Europos Sąjungoje apšvietimui suvartojama atitinkamai 19 ir 14 proc. elektros energijos[1]. Europoje palaipsniui atsisakoma kaitinamųjų lempų[2] – vietoj jų pradedamos naudoti energijos vartojimo atžvilgiu efektyvios, ekologiškos naujos technologijos. Pažangiausia rinkoje pasirodžiusi technologija yra kietakūnis apšvietimas (angl. Solid State Lighting, SSL). Ji grindžiama puslaidininkiais, elektros energiją paverčiančiais šviesa, ir apima apšvietimą šviesos diodais ir organiniais šviesos diodais[3]. SSL pirmiausia pradėtas naudoti šviesoforuose ir automobilių žibintuose. Jis plačiai taikomas ekranų ir televizorių apšvietimui, taip pat pradedamas naudoti bendrojo apšvietimo rinkoje. Artimiausiais metais SSL taps energijos vartojimo atžvilgiu efektyviausia ir universaliausia bendrojo apšvietimo technologija, kurią taikant bus užtikrintas aukštos kokybės apšvietimas ir regimasis efektyvumas, taip pat atsiras naujų architektūros ir dizaino galimybių didesniam patogumui ir geresnei savijautai užtikrinti[4]. Platus SSL įsisavinimas gerokai padėtų siekiant pažangaus, tvaraus ir integracinio augimo strategijos „Europa 2020“ tikslų, ypač sprendžiant joje nustatytą energijos vartojimo efektyvumo didinimo uždavinį[5]. Tai gerokai paveiks šių technologijų vartotojus ir profesionalius naudotojus Europoje, taip pat Europos apšvietimo sektoriaus konkurencingumą. Tačiau įsisavinti dabartinius SSL gaminius rinkoje trukdo kelios kliūtys: šie gaminiai brangūs; su šia nauja technologija nesusipažinę naudotojai, jie turi įgyti pasitikėjimo šios technologijos taikymu; sparčiai diegiamos šios technologijos inovacijos; trūksta standartų. Europoje priimta daug politikos priemonių, kuriomis skatinamas energijos vartojimo atžvilgiu efektyvių technologijų, įskaitant apšvietimo technologijas, diegimas; šios priemonės nuolat persvarstomos ir atnaujinamos. Be to, Europoje taip pat pripažinta kad viešasis sektorius gali vykdyti esminę funkciją – per viešuosius pirkimus skatinti spartesnę tokių technologijų skverbtį rinkoje[6]. Todėl kyla klausimas, ar Europos lygmeniu būtinos ir įgyvendinamos naujos arba papildomos priemonės, kurios padėtų skatinti spartų SSL diegimą. Jeigu taip, kokios? Aišku, kad pereinant prie SSL tam tikras funkcijas Europoje turės atlikti apšvietimo sektorius. Šis didžiulis pasaulinio lygmens sektorius yra pasirengęs, remdamasis savo įprastinio apšvietimo technologijų patirtimi, pasinaudoti naujosios technologijos privalumais. Tačiau SSL Europos rinkoje įsisavinamas lėtai, o SSL moksliniai tyrimai, inovacijos ir bendradarbiavimo veikla yra suskaidyti4. Visiškai kitaip kituose pasaulio kraštuose – ypač Azija ir JAV daro sparčią apšvietimo sektoriaus pažangą, kuriai padeda didelė valstybės pagalba[7]. Siekiant neatsilikti nuo spartaus technologijos plėtojimo ir pasaulinės konkurencijos, taip pat spręsti pirmiau minėtus klausimus, Europos lygmens priemonių būtina imtis dabar, kad būtų pasiekti du svarbiausi glaudžiai susiję tikslai: (1) Europos naudotojų (paklausos) atžvilgiu – gerinti informavimą ir įrodyti vartotojams, profesionaliems naudotojams ir viešųjų pirkimų vykdytojams, kad ši nauja apšvietimo technologija yra aukštos kokybės ir per ilgą gyvavimo laiką taupo energiją ir pinigus, todėl yra naudinga tam, kad Europa pasiektų efektyvaus energijos vartojimo tikslus; taip pat pasiūlyti naujų iniciatyvų, kaip išvengti pradinio rinkos nepakankamumo; (2) Europos apšvietimo sektoriaus (pasiūlos) atžvilgiu – pasiūlyti strategijų, kaip skatinti apšvietimo sektoriaus konkurencingumą ir pirmavimą pasaulyje ir prisidėti prie ekonomikos augimo užtikrinimo ir darbo vietų kūrimo Europoje. Ši žalioji knyga yra Europos skaitmeninės darbotvarkės[8], įgyvendinamos pagal pavyzdinę pažangaus, tvaraus ir integracinio augimo strategiją „Europa 2020“[9], dalis. Šioje žaliojoje knygoje nagrinėjami svarbiausi klausimai, spręstini įgyvendinant Europos strategiją, kurios tikslas – bendrojo apšvietimo tikslais sparčiau diegti aukštos kokybės SSL. Žalioji knyga turėtų padėti Europai pasiekti savo svarbiausius efektyvaus energijos vartojimo, taip pat strategijos „Europa 2020“ pramonės ir inovacijų politikos tikslus. Žaliojoje knygoje siūloma imtis naujų politikos iniciatyvų ir pradėti Europoje viešąją diskusiją su visomis suinteresuotosiomis šalimis, kad paspartėtų SSL diegimas. Jos tikslas – atsižvelgiant į paklausą ir pasiūlą, Europos Sąjungoje iš anksto nustatyti suderintą strateginių tikslų rinkinį ir bendrąsias tiems tikslams pasiekti būtinas sąlygas, kad visi susiję subjektai galėtų imtis būsimų priemonių. Šioje diskusijoje raginami dalyvauti mokslininkai, verslininkai, vyriausybės, pilietinės visuomenės bendrijos ir piliečiai. Europos skaitmeninė darbotvarkė svarbi keliose srityse, todėl ši žalioji knyga daug kuo susijusi su kitomis pavyzdinėmis strategijos „Europa 2020“ iniciatyvomis. Pavyzdžiui, joje siūloma kai kurių bendrųjų politikos tikslų, nustatytų naujoje Europos Sąjungos inovacijų[10] ir pramonės[11] politikoje, laikytis ir SSL srityje. Čia taip pat siūloma su labiau specifinėmis Europos Sąjungos iniciatyvomis (pavyzdžiui, su 2011 m. efektyvaus energijos vartojimo planu6, rengiama nauja mokslinių tyrimų ir inovacijų pagrindų programa „Horizontas 2020“[12], temine atliekų prevencijos ir perdirbimo strategija[13], didelio poveikio technologijų iniciatyva[14] ir regioninės politikos fondais[15]) susijusių priemonių sistema. 1. SSL. Nauji apšvietimo sprendimai SSL technologijos bendrojo apšvietimo prietaisus sudaro LED ir OLED šviesos šaltiniai, šviestuvai[16] ir valdymo prietaisai. Jie skleidžia baltą įvairių atspalvių (nuo šiltos iki šaltos baltos) šviesą. LED lempose ir šviestuvuose integruoti didelio skaisčio taškiniai LED šviesos šaltiniai. OLED prietaisai grindžiami organiniais šviesos šaltiniais (pavyzdžiui, polimerais), kurie spinduliuoja vienodą šviesą nuo dvimačio paviršiaus ir kurie gali būti gaminami įvairių formų ir dydžių, įskaitant permatomas švieslentes. LED yra brandi technologija. OLED – vystoma technologija[17] ir šiuo metu rinkoje yra tik nedidelės šių aukštos klasės gaminių serijos. Pastarosios technologijos svarba padidės per artimiausius penkerius metus, kai OLED prietaisai pateks į bendrojo apšvietimo rinką, todėl atsiras įvairių naujų apšvietimo taikymo galimybių. SSL yra didelis techninis bendrojo apšvietimo srities patobulinimas keliais atžvilgiais. · Efektyvus energijos vartojimas. Nauji SSL gaminiai energiją vartoja taip pat efektyviai kaip pažangiausi beveik optimaliai veikiantys jų atitikmenys (liuminescencinės arba halogeninės lempos). Efektyvaus energijos vartojimo atžvilgiu SSL per artimiausius kelerius metus aplenks visas esamas technologijas. Bus galima sutaupyti daug energijos[18], kai ši technologija bus įdiegta tinkamai suprojektuotoje, sumontuotoje ir valdomoje pažangiojo apšvietimo įrangoje[19], todėl Europos lygmeniu bus gerokai prisidėta prie išmetamo CO2 kiekio mažinimo[20]. · Apšvietimo kokybė ir regimasis patogumas. SSL užtikrina aukštos kokybės apšvietimą[21] (ryškios sodrios apšviestų objektų spalvos) ir regimąjį patogumą (šviesos spektras, akimirkinis įjungimas ir šviesos srauto reguliavimas) spalvų perteikimo ir dinaminio valdymo atžvilgiais. Šios technologijos šviesos šaltinių gyvavimo laikas ilgas[22] be didelių priežiūros išlaidų, juose nėra gyvsidabrio. Jų šviesos stipris ir spalva lengvai kontroliuojami, todėl apšvietimą galima pritaikyti pagal naudojimo poreikius arba naudotojų norus. Atliekami tyrimai taip pat rodo, kad aplinkos apšvietimas, kurį galima sukurti kai kuriomis LED lempomis, padeda užtikrinti gerą savijautą bei optimalias mokymosi ir darbo sąlygas (pavyzdžiui, mokyklose, biuruose) ir teigiamai veikia žmonių gyvybingumą, dėmesio sutelkimą ir budrumą[23]. · Dizainas ir estetika. SSL technologija apšvietimo projektuotojams ir sektoriui suteikia beveik neribotą laisvę įgyvendinti naujus apšvietimo sumanymus ir kurti dizaino parametrus. Ji tinkama naujų formų šviestuvams ir apšvietimo sistemoms, įskaitant visišką jų integravimą į pastato dalis (sienas, lubas, langus). Visiškai naujo apšvietimo taikymo pagrindas bus visų pirma OLED technologija; ji bus vienas iš svarbiausių elementų kuriant labai plonas, ypač veiksmingas švieslentes, užtikrinančias maksimalų konstrukcijos lankstumą. Derinant LED ir OLED formą ir spalvą atsiras naujų asmeninės aplinkos pritaikymo naudojant šviesą galimybių, todėl šios technologijos bus naudingos siekiant užtikrinti patogumą ir gerą savijautą. · Inovacijos ir naujos verslo galimybės. Įvairūs SSL savybių deriniai, naudojimas ir nauda sukurs naujų verslo galimybių apšvietimo sektoriui ir skatins keisti verslo modelius: nuo šviesos šaltinių ir šviestuvų pardavimo pereiti prie jų integravimo į baldus ir pastatus; nuo atsarginių lempų pardavimo – prie pažangiųjų apšvietimo sistemų ir sprendimų pardavimo ir naujų komunalinių paslaugų rinkų, kuriose apšvietimas parduodamas kaip paslauga, kūrimo. Intensyvi gamyba ir mokslinių tyrimų veikla visame pasaulyje teikia vilčių toliau gerinti SSL veikimą (t. y. energijos vartojimo efektyvumą ir kokybę), taip pat per keletą artimiausių metų gerokai sumažinti sąnaudas. Pavyzdžiui, naujausi balti LED jau pasiekė 30–50 proc. efektyvumą[24], jų našumas[25] – 100–150 lm/W, o spalvų perteikimo rodiklis[26] – 80. Per artimiausią dešimtmetį numatyta pasiekti šias šiltos baltos šviesos diodų parametrų vertes: 50–60 proc. efektyvumą, daugiau kaip 200 lm/W našumą ir didesnį kaip 90 spalvų perteikimo rodiklį. Dabartinis naujausių OLED gaminių našumas yra apie yra 50 lm/W. Nors jų našumas veikiausiai bus visada mažesnis už LED našumą, tačiau papildoma OLED technologijos nauda grindžiama šios technologijos gaminių dydžiu, jos lankstumu ir naujomis taikymo galimybėmis. 2010 m. pasaulinės bendrojo apšvietimo rinkos pajamos buvo 52 mlrd. EUR, iš jų beveik 30 proc. Europoje. Prognozuojama, kad iki 2020 m. pasaulinės rinkos apimtis padidės iki 88 mlrd. EUR, tačiau Europos dalis sumažės iki mažiau kaip 25 proc.[27] Dabartinė SSL skverbtis Europos rinkoje labai maža – 2010 m. LED rinkos dalis (pagal vertę) buvo 6,2 proc. Keliuose tyrimuose prognozuojama, kad iki 2020 m. Europos bendrojo SSL apšvietimo rinkos dalis bus didesnė kaip 70 proc.27 Europos uždavinys – pašalinti esamas kliūtis naudotis SSL galimybėmis ir padėti Europos apšvietimo sektoriui likti pasaulinės konkurencijos lyderiu. 2. SSL ir Europos naudotojai 2.1. Didžiulės SSL diegimo galimybės Europoje Apšvietimas yra viena iš svarbiausių namuose, viešosios paskirties patalpose ir kitose srityse – nuo reklamos, automobilių, transporto ir gatvių žibintų iki viešųjų įstaigų ir pastatų – naudojamų paslaugų. Europoje 52 proc. visų rinkos pajamų gaunama iš profesionalaus (negyvenamųjų pastatų ir gatvių) apšvietimo, likusios pajamos gaunamos iš gyvenamųjų patalpų apšvietimo27. Biurų pastatuose apšvietimui suvartojama iki 50 proc. elektros energijos, ligoninėse tam suvartotos energijos dalis yra 20–30 proc., gamyklose – 15 proc., mokyklose – 10–15 proc., gyvenamuosiuose pastatuose – 10–12 proc.[28] Bendrojo apšvietimo rinkoje LED pasirodė kaip į lubas montuojami taškiniai šviesos šaltiniai ir kaip modernus šviesos lempučių pakaitalas, o pastaraisiais metais patobulinus LED technologiją atsirado galimybių LED įmontuoti ir naudoti sudėtingesniais tikslais: gatvių apšvietimui, didelio skaisčio patalpų ir lauko apšvietimui, mažmeninės prekybos vitrinoms, bendrajam prekių apšvietimui ir t. t. Prekybos centrai greitai ėmė laikytis šios tendencijos, kai kurie iš jų sutaupė 60 proc. energijos, o investicijos jiems atsipirko maždaug per trejus metus[29]. LED apšvietimo naudą pripažįsta viešbučiai; atnaujinus įrangą, juose energijos vartojimo efektyvumas yra iki 90 proc. didesnis, palyginti su ankstesne įranga[30]. Galimybės Europoje diegti LED yra didžiulės, nes 75 proc. apšvietimo įrangos yra senesnė kaip 25 metų[31]. Atlikti pirmieji viso LED apšvietimo gyvavimo ciklo poveikio, palyginti su kitomis apšvietimo technologijomis, tyrimai28. Vykstant LED technologijos raidai, reikia toliau stebėti viso gyvavimo ciklo poveikį. Ateityje, SSL gali būti naudojamas kur kas įvairesniais tikslais, o ne vien kaip paprasčiausias esamų apšvietimo sistemų pakaitalas montuojamas į baldus ar pastatus. Ilgainiui tai galėtų sumažinti numatomą energijos ekonomiją, vad. „rikošeto efektas“[32]. Europos miestai apšvietimui suvartoja 50 proc. elektros energijos[33]. Vis daugiau miestų rengia tausaus miestų apšvietimo strategijas, suderintas su miestų plėtros politikos kryptimis ir įgyvendinamomis glaudžiai bendradarbiaujant su apšvietimo projektuotojais, architektais ir miestų planuotojais. Galimybės daugiau kaip 90 mln. gatvės žibintų vietoj tradicinės technologijos naudoti SSL ir sparti SSL raida skatina daugelį Europos miestų[34] imtis bandomųjų priemonių siekiant susipažinti su šia technologija, išbandyti jos naudą ir suprasti galimus trūkumus. Kai kurios valstybės narės finansuoja bandomuosius SSL projektus arba įvairias inovacines priemones[35]. Kitais atvejais sudaromi viešojo ir privačiojo sektorių partnerystės susitarimai, pagal kuriuos įsipareigojama viešąjį apšvietimą užtikrinti 20–30 metų[36]. 2.2. Klausimai ir uždaviniai, susiję su tuo, kaip Europos naudotojai įsisavina SSL Rinkoje jau yra didelis įvairioms naudotojų reikmėms pritaikytų SSL gaminių asortimentas. Tačiau pirmiau reikia išspręsti daug uždavinių, kad vartotojai, profesionalūs naudotojai ir miestai įsisavintų SSL, todėl būtina priimti Europos metodą. Priemonių būtina imtis šiais klausimais: Vartotojams ir profesionaliems naudotojams svarbūs dalykai – Žemos kokybės LED gaminiai. Nors ES rinkoje yra geros kokybės gaminių, tačiau daug siūlomų palyginti prastai suprojektuotų ir pagamintų LED gaminių skleidžia žemos kokybės baltą šaltą šviesą, ir daugiausia naudojami kaip atsarginės lempos. Be to, vartotojų patirtis dažnai rodo, kad tikrasis gaminio gyvavimo laikas yra trumpesnis, nei teigiama ant pakuotės[37]. Manoma, kad būtinieji gaminių kokybės reikalavimai yra vienas iš pagrindinių veiksnių siekiant, kad vartotojai būtų patenkinti LED apšvietimu ir padidėtų LED rinka. Už CE etikete paženklintų gaminių, parduodamų ES rinkoje, veikimo charakteristikų ir saugos stebėjimą atsako valstybės narės (rinkos priežiūra). Efektyvi rinkos priežiūros sistema yra būtina sąlyga, kad aukštos kokybės LED gaminiai būtų įsisavinti ES rinkoje. – Didelės pradinės pirkimo išlaidos. Sparti SSL technologijos sudedamųjų dalių ir gamybos procesų pažanga ir didelės įvairių bendrovių investicijos sumažina SSL sąnaudas 30 proc. per metus. Tačiau artimiausioje ateityje LED lempos išliks brangesnės už kitas esamas apšvietimo technologijas[38]. LED gyvavimo laikas ilgas, o priežiūros sąnaudos mažos. Profesionalūs naudotojai apšvietimo gaminių pirkimo sprendimus priima apskaičiavę visas eksploatavimo sąnaudas[39]. – Naudotojai iš esmės gerai nežino SSL technologijos privalumų ir galimybių. Kol kas jie nemano, kad SSL yra svarbi mažo anglies dioksido kiekio technologija ir negali palyginti, ar SSL privalumai atsveria sąnaudas. – Nepakankama arba prasta informacija apie gaminį. Kai vartotojai nusprendžia pirkti SSL gaminius, jiems sunku nusipirkti tinkamą, nes jie turi suprasti įvairias technines savybes, kurios nepaaiškintos arba dažnai prastai paaiškintos ant gaminio pakuotės (pavyzdžiui, klaidinantys lygiavertiškumo teiginiai apie jų skleidžiamą šviesą ir t. t.). – Nerimas dėl biologinės saugos („melsvosios šviesos pavojus“). Susirūpinta dėl to, kokį poveikį tinklainės sveikatai daro melsvasis LED šviesos spektro sandas[40]. Tačiau Atsirandančių ir nustatomų naujų pavojų sveikatai mokslinio komiteto[41] ataskaitoje „Dirbtinės šviesos poveikis sveikatai“ nepateikta jokių įrodymų, kad melsvoji dirbtinio apšvietimo (prie jo priskiriamos LED lempos vartotojams) šviesa keltų kokį konkretų pavojų. Vis dėlto komitetas preliminariai rekomenduoja apsvarstyti bendrąsias priemones, kaip išvengti netinkamo dirbtinio apšvietimo naudojimo. – Greitas technologijų senėjimas ir standartų stoka. Naudotojai dvejoja investuoti į SSL gaminius, nes jų kaina greitai mažėja, o technologija sparčiai tobulinama (laboratorijose LED našumas padvigubėja kas pusantrų–kas dvejus metus). SSL technologijos standartuose yra įvairių, įskaitant saugos, spragų. Be to, reikia spręsti šiuos SSL diegimo miestuose ir privačiuose pastatuose uždavinius: Konkretūs didelio masto SSL diegimo miestuose uždaviniai – Miestai dvejoja arba neturi pakankamai paskatų senąsias lauko apšvietimo technologijas pakeisti efektyviai energiją vartojančiu SSL arba yra nepakankamai informuoti tais klausimais. Šuo metu daug miestų plačiai naudoti SSL lauko apšvietimui vengia daugiausia dėl palyginti didelių išankstinių investicijų išlaidų, kurios nesuderinamos su ribotais metiniais miestų biudžetais (net jei šias išlaidas paprastai kompensuoja gerokai mažesnės gyvavimo laiko sąnaudos). Kitos priežastys – trūksta patikimos kokybės sertifikavimo sistemų ir standartų tinkamoms specifikacijoms parengti. Konkretūs SSL diegimo privačiuose pastatuose uždaviniai – Nuomotojo ir nuomininko konfliktas. Taip apibūdinami skirtingi pastato savininko, kuris sumoka pradinę apšvietimo kainą, ir nuomininko, kuris paprastai moka einamąsias išlaidas, interesai[42]. Tai trukdo pereiti prie energijos vartojimo atžvilgiu efektyvaus apšvietimo ir pasinaudoti su juo susijusiomis taupymo galimybėmis6. 2.3. Iniciatyvos, kuriomis vartotojai ir naudotojai skatinami įsisavinti SSL SSL gaminiams taikomos ES politikos priemonės ir teisės aktai Yra daug privalomų ir savanoriškų ES priemonių, galiojančių SSL technologijai, kurios dėl jose nustatytų būtinųjų SSL gaminių eksploatacijos charakteristikų ir saugos reikalavimų turėtų skatinti tolesnį diegimą. Svarbiausios priemonės: Ekologinis projektavimas[43], Energijos vartojimo efektyvumo ženklinimas[44], Ekologinis ženklas[45], Žemosios įtampos direktyva[46] arba Bendros gaminių saugos direktyva, Direktyva dėl tam tikrų pavojingų medžiagų naudojimo elektros ir elektroninėje įrangoje apribojimo ir Direktyva dėl elektros ir elektroninės įrangos atliekų[47], žalieji viešieji pirkimai[48] ir nauji pagrindiniai teisės aktai[49]. Šios priemonės yra reguliariai persvarstomos, kad atitiktų technologijų pažangą ir galbūt naujas šių sričių ES politikos kryptis. Visų pirma tai: – Ekologinio projektavimo ir Energijos vartojimo efektyvumo ženklinimo direktyvų, taip pat Ekologinio šviesos šaltinių ženklo reglamento įgyvendinimo priemonės, kurios šiuo metu yra persvarstomos arba rengiamos. Komisija ketina priimti Ekologinio projektavimo reglamentą, kuris būtų taikomas kryptinės šviesos šaltiniams (atšvaitinėms lempoms). Taip bus nustatyti privalomi ES teisės aktai dėl kryptinių lempų su būtinaisiais visų LED funkcionalumo reikalavimais (nekryptiniai LED jau turi atitikti būtinuosius efektyvaus energijos vartojimo reikalavimus, nustatytus galiojančiu Ekologinio projektavimo reglamentu)[50]. Į persvarstytą Energijos vartojimo efektyvumo ženklinimo reglamentą Komisija ketina įtraukti LED ir visų rūšių kryptines ir profesinės paskirties lempas[51]. – Žemosios įtampos direktyva bus suderinta su naujais pagrindiniais teisės aktais46. – Iki 2011 m. pabaigos bus priimti nauji ES žaliųjų viešųjų pirkimų, susijusių su patalpų apšvietimu, kriterijai, o esami gatvių apšvietimo ir eismo signalų kriterijai bus atnaujinti. – Be to, galvojama 2012 m. parengti persvarstytus šviesos šaltinių Ekologinio ženklo kriterijus, kad į juos būtų konkrečiai įtraukti LED. Be pirmiau minėtų punktų: – „GreenLight“[52] yra savanoriška tausiojo apšvietimo iniciatyva, kuria nebuitiniai (viešieji ir privatieji) elektros energijos vartotojai skatinami savo patalpose įrengti energijos vartojimo atžvilgiu efektyvias apšvietimo technologijas ir taip sumažinti apšvietimui suvartojamos energijos kiekį; – šiuo metu pasaulinės SSL kokybės klausimą sprendžia Tarptautinė energetikos agentūra – ji kuria SSL kokybės užtikrinimo sistemą[53], taip prisidėdama prie eksploatacinių charakteristikų bandymo suderinimo ir darbo, susijusio su infrastruktūros akreditavimu[54]. Atsižvelgiant į iškeltus uždavinius, reikia imtis tolesnių priemonių, kad SSL diegimas Europoje būtų spartesnis Vartotojų perspektyva – Apšvietimo srities suinteresuotosios šalys ir (arba) vartotojų asociacijos raginamos organizuoti informavimo kampanijas, skirtas didinti naudotojų informavimą apie SSL gaminius ir padėti jiems suprasti, kaip pasirinkti vartotojams reikiamus SSL gaminius. – Valstybės narės ir apšvietimo sektorius turi užtikrinti, kad Europoje parduodami SSL gaminiai atitiktų ES teisės aktus dėl eksploatacinių charakteristikų ir saugos reikalavimų. – Komisija toliau stebės pokyčius, susijusius su galimu LED apšvietimo poveikiu vartotojų sveikatai. Klausimai (1) Kaip siūlytumėte išspręsti pirmiau išdėstytus uždavinius, kad Europos rinkoje padidėtų SSL technologijų skverbtis? (2) Kokie jūsų manymu yra kiti su didesne SSL technologijų skverbtimi Europos rinkoje susiję uždaviniai ir kaip siūlytumėte juos spręsti? (3) Ką SSL apšvietimo gaminių srityje galėtų padaryti valstybės narės, kad sugriežtintų eksploatacinių charakteristikų ir saugos priežiūrą rinkoje? (4) Ką galėtų padaryti apšvietimo sektorius, kad užtikrintų eksploatacines SSL gaminių charakteristikas? (5) Kaip geriau informuoti vartotojus ir profesionalius naudotojus apie SSL technologijas? Kokias konkrečias priemones ir paskatas pasiūlytumėte tam, kad paspartėtų SSL įsisavinimas? Bandomosios SSL rinkos miestams Didesnį energijos vartojimo atžvilgiu efektyvaus apšvietimo diegimą miestuose arba pastatuose viešosios institucijos gali paremti vykdydamos žaliuosius viešuosius pirkimus. Daugelis valstybių narių nacionaliniu lygmeniu yra priėmusios savo žaliųjų viešųjų pirkimų paramos metodus. Yra kelios finansinės priemonės, kuriomis naudodamiesi miestai gali finansuoti investicijų į tausią energetiką, įskaitant apšvietimą, perspektyvumo vietos lygmens tyrimus. Pavyzdžiui, techninės pagalbos priemonė ELENA[55] arba Europos efektyvaus energijos vartojimo fondas (EEE-F)[56]. Jei miestai įdiegtų SSL kuo anksčiau, jie galėtų tapti pirmaujančiomis SSL gaminių rinkomis Europoje. Tačiau tam reikėtų glaudaus atsakingų komunalinių institucijų ir apšvietimo sektoriaus bendradarbiavimo. Toks bendradarbiavimas padėtų suprasti SSL privalumus ir įvairias esamas miestų poreikiams pritaikytas galimybes, pasinaudoti gerąja patirtimi ir nustatyti sparčiam SSL diegimui tinkamas priemones. Komisija svarsto šias pasirengimo kurti bandomąsias SSL rinkas Europos miestuose priemones: – paraginti miestų ir SSL sektoriaus atstovus, taip pat kitus susijusius subjektus sukurti specialią darbo grupę, kuri būtų įgaliota pasiūlyti veiksmų ir įgyvendinimo planus, kaip Europos miestuose sukurti bandomąsias SSL rinkas. Šis įgaliojimas gali apimti naujoviškų finansavimo sistemų, taip pat viešojo ir privačiojo sektorių partnerystės sukūrimą ir keitimosi informacija bei gerąja patirtimi mechanizmo parengimą; – paraginti miestus naudotis techninės pagalbos priemone ELENA ir EEE-F, esamais struktūriniais fondais ir kitomis finansavimo programomis siekiant suplanuoti SSL diegimą dideliu mastu; – nuo 2012 m. organizuoti specialius Europos miestams[57] skirtus informavimo renginius, glaudžiai bendradarbiaujant su valstybėmis narėmis ir regionais, remiančiais bandomąsias SSL priemones[58], kuriomis sprendžiami lauko apšvietimo klausimai, taip pat su visomis kitomis suinteresuotosiomis šalimis; – ieškoti naujų mechanizmų, kurie gali būti naudojami įgyvendinant didelio masto bandomuosius projektus, vykdant demonstracinę veiklą ir taikant diegimo priemones, susijusias su pažangiosiomis apšvietimo sistemomis Europos miestuose ir regionuose. Tokios priemonės įtrauktos į naujos (2014–2020 m.) Sanglaudos politikos investicijų prioritetus ir jomis galėtų būti grindžiamas galimos Europos inovacijų partnerystės pažangiųjų miestų srityje kūrimas10. Bandomosios pastatų SSL rinkos kūrimas Viešųjų pastatų srities politikos priemonės ir teisės aktai galioja arba įsigalios netrukus, tai bus dar viena SSL diegimo paskata. – Vykdydamos žaliuosius viešuosius pirkimus valdžios institucijos gali paskatinti plačiau diegti energijos vartojimo atžvilgiu efektyvias apšvietimo technologijas viešuosiuose pastatuose[59] . – Komisijos pasiūlytoje direktyvoje dėl energijos vartojimo efektyvumo[60], kuria praktiškai įgyvendinamos svarbiausios Efektyvaus energijos vartojimo veiksmų plano dalys, yra keli elementai, kurie galėtų paskatinti SSL technologijos ir apšvietimo paslaugų įsisavinimą viešuosiuose pastatuose. Visų pirma, pasiūlyta, kad valdžios institucijos apskritai pirktų tik tokius gaminius, įskaitant apšvietimo gaminius, kurie priskirti prie aukščiausios energijos vartojimo efektyvumo klasės; kaip tik tokiais netrukus taps LED. Energijos vartojimo atžvilgiu efektyvių apšvietimo technologijų įsisavinimą pastatuose taip pat skatins komunalinių įmonių įpareigojimas įgyvendinti galutiniams naudotojams skirtas energijos taupymo priemones ir viešojo sektoriaus įpareigojimas renovuoti viešuosius pastatus. – Direktyvoje dėl pastatų energinio naudingumo[61] reikalaujama, kad iki 2019 m. visi nauji viešieji pastatai būtų beveik nulinės energijos pastatai, nuo 2021 m. šis reikalavimas bus taikomas visiems naujiems pastatams. Pagal direktyvą valstybės narės yra atsakingos už tai, kad būtų nustatyti būtinieji pastatų energinio naudingumo reikalavimai. Šiuo metu rengiamas reglamentas, kuriame bus pateikta metodika, kaip apskaičiuoti sąnaudų atžvilgiu optimalius būtinųjų energinio naudingumo reikalavimų lygius naujiems ir esamiems (gyvenamiesiems ir negyvenamiesiems) pastatams. Reglamentu valstybės narės taip pat skatinamos sistemos lygmeniu apskaičiuoti ir nustatyti optimalius reikalavimus, taikomus esamų negyvenamųjų pastatų apšvietimo sistemoms, arba šiuos reikalavimus išvesti iš pastatų lygmeniu atlikto apskaičiavimo. Dėl gyvenamųjų pastatų pasakytina, kad reikia nustatyti finansines ir kitokias paskatas naudotojams, kad jie pirktų ir diegtų SSL technologijas. Taip pat galėtų būti sukurti nauji sutarčių modeliai, pavyzdžiui, apšvietimas būtų perkamas kaip paslauga, kurią teikia į SSL diegimą investuojančios bendrovės, kurių pajamos grindžiamos nauja apšvietimo įranga pasiekta energijos ekonomija[62]. Siūloma Direktyva dėl energijos vartojimo efektyvumo siekiama skatinti tokius energiniu naudingumu grindžiamus sutarčių modelius. Šios priemonės galėtų paspartinti bandomosios pastatų SSL rinkos kūrimą viešųjų ir gyvenamųjų pastatų sektoriuose: – viešuosius pastatus renovuojančios valdžios institucijos raginamos skatinti plačiai diegti SSL technologijas; – valstybės narės raginamos kurti paskatas pavieniams vartotojams savo esamas namų apšvietimo sistemas pakeisti SSL technologijos sistemomis. Klausimai (6) Kaip išspręsti nuomotojo ir nuomininko konfliktą? (7) Kokios papildomos priemonės galėtų padėti paspartinti SSL diegimą pastatuose? 3. SSL ir Europos apšvietimo sektorius 3.1. Europos apšvietimo sektorius ir būsimos jo plėtros uždaviniai Europos apšvietimo sektorius yra didelis ir pasaulinio lygio – jame dirba 150 tūkst. žmonių, o jo metinė apyvarta – 20 mlrd. EUR. Sektoriuje daug inovacijų, tačiau jis labai suskaidytas vertės grandinėje4. Drauge su dideliais pasauliniais subjektais, ypač šviestuvų srityje, veikia keli tūkstančiai mažųjų ir vidutinių įmonių. Europoje įsikūrę du iš keturių didžiausių pasaulyje LED gamintojų4, dirbančių su SSL technologija, nors iš tiesų Europoje vyksta tik riboto masto gamyba[63]. Europa taip pat užsitikrinusi geras naujos OLED apšvietimo technologijos pozicijas, tačiau jos pažangiausių mokslinių tyrimų ir plėtros rezultatams sunku užtikrinti komercinę sėkmę ir rinkai pateikti naujoviškų gaminių, kurie būtų masiškai gaminami Europoje taikant didelės apimties gamybos procesus. Platesnis SSL diegimas turės įtakos apšvietimo verslui. Tikimasi, kad per artimiausius 3–5 metus SSL rinkoje vyraus modernizavimo verslas[64], tam palanki aplinkybė – laipsniškas įprastų kaitinamųjų apšvietimo lempučių pakeitimas. Kuo didesnis bus LED lempų paplitimas, tuo daugiau verslas pereis nuo atsarginių lempų pardavimo prie šviestuvų pardavimo, ypač pažangiųjų apšvietimo sistemų ir apšvietimo paslaugų pardavimo. Apšvietimo charakteristikų pritaikomumas prie konkrečių naudotojų reikalavimų sukurs naujų verslo galimybių, kuriomis būtų sprendžiamas aktyvios ir sveikos gyventojų senatvės uždavinys. Dėl didelių pradinių investicijų išlaidų SSL apšvietimo sistemos ir paslaugos sukurs sąlygas naujoviškiems finansavimo modeliams, pavyzdžiui, išperkamajai nuomai arba paslaugų užsakymo sutartims, pradedant nuo didelių pastatų įrangos ir lauko apšvietimo sprendimų. Dėl pažangiųjų ir ryšių sistemų sektoriaus subjektai palaipsniui taps apšvietimo sistemų ir paslaugų teikėjais. Šis perėjimas prie pažangiųjų apšvietimo sistemų ir paslaugų turės didelį poveikį šviestuvų ir paslaugų rinkai. Vis daugiau svarbiausių apšvietimo sektoriaus subjektų pradeda veiklą apšvietimo paslaugų rinkoje, todėl apšvietimo sektorius konsoliduosis. Be to, apšvietimo sektoriaus augimo galimybe taps individualūs sprendimai, kuriems naudingas LED technologijos potencialas, ypač derinamas su pažangiosiomis meninio apšvietimo ir didelės sąnaudų ekonomijos šviesos valdymo sistemomis[65]. Šiam verslo modelių pokyčiui reikės glaudesnio Europos apšvietimo prietaisų ir šviestuvų gamintojų, taip pat daugybės kitų vertės grandinės subjektų bendradarbiavimo, įskaitant didmeninę ir mažmeninę prekybą, miestų planuotojus, architektus ir apšvietimo projektuotojus, elektros sudedamųjų dalių / sistemų gamintojus ir įrengėjus, patalpų valdytojus ir statybos sektorių, taip pat apšvietimo paslaugų bendroves. Europa pirmauja pastatų valdymo sistemų ir apšvietimo paslaugų konkurencijos srityse, todėl gali remtis savo didele, aktyvia ir pripažinta apšvietimo architektų ir projektuotojų bendruomene. Vertikali vertės grandinės integracija jau vyksta ir tikimasi, kad ji tęsis. Artimiausieji 3–5 metai bus ypač reikšmingi atsižvelgiant į tai, kurios bendrovės ims pirmauti SSL rinkoje. Europos sektoriaus pozicijos yra iš esmės puikios, kad būtų galima remiantis esamais privalumais pasinaudoti nauja SSL technologija. Tačiau Europos apšvietimo sektorių jau veikia nemažas spaudimas, nes į bendrojo LED apšvietimo rinką ateina nauji – daugiausia Azijos – konkurentai iš plokščiųjų ekranų ir televizorių foninio LED apšvietimo rinkos. Per artimiausius dešimtmečius visi šie veiksniai smarkiai pakeis pasaulinį apšvietimo sektorių. 3.2. Strateginis Europos metodas SSL sektoriaus konkurencingumui Europoje užtikrinti Atsižvelgiant į šias aplinkybes, būtinas strateginis Europos metodas SSL sektoriaus konkurencingumui užtikrinti. Visų pirma reikia išspręsti šiuos svarbius klausimus, susijusius su Europos SSL sektoriaus raida ir konkurencingumu: – „kliūčių ruožas“. SSL yra fotonikos dalis, didelio poveikio technologija. Aukšto lygio ekspertų grupė[66] didelio poveikio technologijų klausimais nustatė pagrindines kliūtis, trukdančias Europai savo idėjas paversti komerciniais gaminiais[67]. Šiam „kliūčių ruožui“ įveikti grupė pasiūlė trijų atramų strategiją, pagal kurią daugiausiai dėmesio skiriama: i) moksliniams technologijų tyrimams, ii) gaminių kūrimui ir demonstravimui, iii) pažangiajai pasaulinio lygmens gamybai. Remdamasi šiuo trijų atramų tilto modeliu, aukšto lygio ekspertų grupė pateikė kelias konkrečias politikos rekomendacijas, kaip didelio poveikio technologijas plėtoti ir diegti Europos pramonėje; – SSL vertės grandinės stiprinimas (nuo žaliavų iki gamybos ir galutinių gaminių, įskaitant sudedamųjų dalių ir įrangos tiekėjus) būtinas siekiant įveikti dabartinį apšvietimo sektoriaus suskaidymą. Dėl OLED technologijos riba, skirianti šviesos šaltinių ir šviestuvų gamintojus, taps neaiški ir paspartės dabar vykstanti apšvietimo sektoriaus konsolidacija; – SSL sektoriaus ir kitų susijusių vertės grandinės subjektų bendradarbiavimo skatinimas. Glaudesnio bendradarbiavimo reikia tam, kad būtų kuriami nauji verslo modeliai ir kad nuo apšvietimo gaminių būtų pereita prie apšvietimo sistemų ir paslaugų, nes Europa turi didžiulių galimybių pirmauti pasaulinėje rinkoje; – SSL gamybos ateitis Europoje. Europos SSL sektoriui teks priimti strateginius sprendimus dėl SSL gamybos Europoje ateities, atsižvelgiant į LED ir ypač į naują OLED apšvietimo technologijas; – Deficitinių žaliavų tiekimo užtikrinimas ir SSL gaminių perdirbimas jų gyvavimo laikotarpio pabaigoje. Artimiausiais metais Europos sektoriui teks spręsti uždavinį, kaip užsitikrinti deficitinių žaliavų[68] (jos būtinos SSL gamybai, tačiau jų pasiūla ribota dėl iš esmės monopolinių ir eksporto ribojimo sąlygų[69]) tiekimą. Šis uždavinys yra susijęs su uždaviniu tobulinti technologiją siekiant sumažinti deficitinių išteklių naudojimą ir su uždaviniu tuos išteklius perdirbti, kaip numatyta pavyzdinėje žaliavų iniciatyvoje[70] ir jos veiksmų plane[71]. Tolesnė Europos SSL sektoriaus plėtra, jo pajėgumas diegti inovacijas ir konkuruoti pasaulyje taip pat labai priklausys nuo šių veiksnių: – Standartizacija. Strateginė plėtra, standartizacija ir veiksmingas reikiamų standartų populiarinimas visame pasaulyje[72] gali padėti užtikrinti Europos sektoriaus pirmavimą pasaulio rinkose. – Intelektinės nuosavybės teisės ir inovacijos. Prieiga prie intelektinės nuosavybės teisių yra vienas iš esminių SSL konkurencijos ir inovacijų klausimų sektoriaus gigantams ir mažosioms ir vidutinėms įmonėms. Pasaulinio lygio SSL subjektai yra linkę palankiomis sąlygomis vykdyti intelektinės nuosavybės teisių licencijų tarpusavio mainus. Glaudesnis didelių sektoriaus subjektų ir mažųjų ir vidutinių įmonių bendradarbiavimas padėtų paspartinti naujoviškų SSL gaminių kūrimą Europoje. – Galimybės gauti pigių investicijų. Novatoriškos mažosios ir vidutinės įmonės dažnai negali gauti pigių investicijų, kurios joms padėtų augti ir naudotis savo specialiųjų žinių privalumais. Tai turi reikšmingų ilgalaikių pasekmių Europai, nes daug mažųjų ir vidutinių įmonių, dirbančių su tokia nepastovia technologija, negalės sparčiai investuoti į naujas SSL technologijas, būtinas norint sukurti ilgalaikę, aktyvią tiekimo grandinę. – Mokymas ir mokymasis. Būtina į apšvietimo sektorių pritraukti ir mokyti daugiau naujų mokslininkų ir inžinierių, siekiant sumažinti numatomą įgūdžių trūkumo problemą[73]. Įsisavinimo klausimu pasakytina, kad šviestuvų gamybos mažosioms ir vidutinėms įmonėms, elektrikams, perpardavėjams, miestų apšvietimo projektuotojams ir planuotojams, taip pat apskritai viešųjų apšvietimo pirkimų vykdytojams reikia specialaus SSL dalykų mokymosi ir mokymo, kad jie suprastų, kaip geriausiai įrengti arba naudoti SSL. 3.3. SSL vertės grandinės stiprinimo iniciatyvos Mokslinių tyrimų ir inovacijų perspektyva ES mokslinių tyrimų ir inovacijų finansavimas ir iniciatyvos dabartiniu (2007–2013 m.) programavimo laikotarpiu Pagal Septintąją bendrąją programą[74] (7BP) mokslinių SSL tyrimų visoje Europos Sąjungoje paramai skirta daugiau kaip 90 mln. EUR. Priemonės yra skirtos LED ir OLED moksliniams tyrimams ir jų gamybos procesams. Pagal Nanomokslo, nanotechnologijų, žaliavų ir naujų gamybos technologijų temą remiami moksliniai medžiagų, skirtų didesnio efektyvumo šviesos šaltiniams, tyrimai. Pagal informacinių ir ryšių technologijų temą remiami moksliniai tyrimai, kuriais siekiama žymiai pagerinti SSL grindžiamų apšvietimo priemonių funkcionalumą, kokybę ir eksploatacines charakteristikas. Bendroji įmonė ENIAC[75] skiria lėšas moksliniams tyrimams ir plėtrai, kuriuos vykdant kuriami prieinami SSL sprendimai visoje vertės grandinėje. Daugiau SSL mokslinių tyrimų ir plėtros galimybių numatyta šių temų atitinkamose 2011–2012 m. darbo programose. Pagal Konkurencingumo ir inovacijų bendrąją programą[76] remiamos, be kitų dalykų, su apšvietimu susijusios inovacijų priemonės ir kuriamos geresnės galimybės gauti finansavimą. Pagal Konkurencingumo ir inovacijų bendrosios programos programą „Pažangi energetika Europai“[77] finansuojamos kelios su SSL susijusios paramos priemonės, kuriomis didinamas vartotojų informavimas, remiama valstybių narių rinkos priežiūros veikla arba joms padedama įgyvendinti pažangaus apšvietimo sprendimus. 2012 m. pagal Konkurencingumo ir inovacijų programos Informacinių ir ryšių technologijų politikos rėmimo programą[78] bus remiamos kelios bandomosios SSL priemonės, kurias įgyvendinant maždaug 7 mln. EUR bus skirta naujausių SSL technologijų demonstravimui ir plačiai rezultatų sklaidai Europoje. Naudodamiesi Sanglaudos politikos[79] struktūriniais fondais, savo gebėjimą prisitaikyti ir vykdyti SSL inovacijas sustiprina keli Europos regionai[80]. Jie investuoja daugiausiai į mokslinius tyrimus ir plėtrą, taip pat į inovacijų diegimą, bandomąsias gamybos linijas ir žmogiškojo kapitalo vystymą, pavyzdžiui, į naujų OLED sritį. Komisijos svarstomos priemonės: – Europos standartų organizacijų įgaliojimas kartu su sektoriaus atstovais ir suinteresuotosiomis šalimis, taip pat bendradarbiaujant su tarptautinėmis standartizacijos organizacijomis, parengti standartus[81]; – bandomosios SSL priemonės, kuriomis informavimas apie SSL technologijas visoje Europos Sąjungoje didinamas demonstruojant šių technologijų naujoviškumą viešosiose ir komercinėse patalpose. Bandomąsias priemones planuojama pradėti taikyti 2012 m. pradžioje, jos bus glaudžiai derinamos su panašiomis valstybių narių priemonėmis, siekiant kuo didesnio jų poveikio; – kelios iniciatyvos, reikšmingos didelio poveikio technologijų (ir SSL) sektoriui, kurias taikyti planuojama 2011–2013 m. Pavyzdžiui, nauja bendroji mokslinių tyrimų ir inovacijų programa „Horizontas 2020“ (žr. toliau), nauja 2014–2020 m. Sanglaudos politika (žr. toliau), valstybės pagalbos taisyklių persvarstymas, naujų finansinių priemonių, kuriomis remiamos didelio poveikio technologijos, parengimas arba didelio poveikio technologijų įgyvendinimo pažangos stebėjimo sistemos parengimas; – per paskutinius dvejus 7BP vykdymo metus pagal Nanomokslo, nanotechnologijų, žaliavų ir naujų gamybos technologijų temą, taip pat pagal Informacinių ir ryšių technologijų temą bus toliau finansuojami naujų šviesos šaltinių ir sistemų, naujų medžiagų, pakeisiančių būtiniausias žaliavas, pavyzdžiui, liuminoforus[82], ar trijų spalvų baltųjų LED moksliniai tyrimai ir plėtra. Ypatingas dėmesys bus skiriamas standartizacijai ir moksliniams tyrimams, susijusiems su organinių šviesos šaltinių gyvavimo ciklo pabaigos, šalinimo ir perdirbimo galimybių klausimais; – per paskutinius 7BP Informacinių ir ryšių technologijų temos metus galėtų būti taikomos mažųjų ir vidutinių įmonių priemonės, kuriomis remiamos tokių įmonių, įskaitant apšvietimo srities mažųjų ir vidutinių įmonių, inovacijos ir kuriamos geresnės galimybės šioms įmonėms gauti naujų žinių ir naudotis gamybos pajėgumu; – programoje „Horizontas 2020“ pasiūlyta palaipsniui keisti Europos mokslinių tyrimų ir inovacijų veiklą fotonikos srityje bendrai ir SSL srityje konkrečiai. Pagal „Horizontas 2020“ Komisija svarsto galimybę paremti viešojo ir privačiojo sektorių partnerystę fotonikos srityje. Tokia partneryste aiškiai akcentuojama visos mokslinių tyrimų ir inovacijų grandinės (nuo medžiagų iki bandomųjų priemonių) klausimų svarba. Komisija ragina SSL suinteresuotąsias šalis dalyvauti rengiant viešojo ir privačiojo sektorių partnerystės pagrindinį uždavinį ir strateginius tikslus, jos valdymo struktūrą ir funkcijas, nustatant dalyvaujančių šalių pareigas, sektoriaus įsipareigojimus, taip pat šios partnerystės poveikio stebėjimą pagal tinkamus rodiklius; – naujos (2014–2020 m.) Sanglaudos politikos investicijų prioritetuose Komisija pasiūlė kaip regioninės pažangiosios specializacijos strategijų[83] dalį įtraukti didelio poveikio technologijas (įskaitant SSL). Su tuo susiję mechanizmai, kuriais naudodamiesi Europos regionai gali paremti su didelio poveikio technologijomis susijusius mokslinius technologijų ir taikomuosius tyrimus, bandomąsias linijas, ankstyvą produktų patvirtinimą, taip pat plataus masto demonstravimo priemones ir pažangios gamybos pajėgumą. Klausimai (8) Be pirmiau minėtų priemonių, kokiomis kitomis priemonėmis galima toliau remti mokslinius tyrimus ir inovacijas ir sustiprinti SSL vertės grandinę Europoje? Apšvietimo sektoriaus perspektyvos Siekiant išspręsti pirmiau minėtus uždavinius ir pašalinti trūkumus, ypač pereiti prie visos vertės grandinės metodo, priemonių turės imtis ir Europos SSL sektorius. Visų pirma sektorius raginamas: – imtis savo pramoninių iniciatyvų, kuriomis būtų išplėsta dabartinė apimtis ir verslo partnerystės susitarimai; sektorius turėtų ypač pasistengti sukurti visapusiškai naudingas bendradarbiavimo platformas įprastoje apšvietimo vertės grandinėje (įskaitant glaudesnį didelių apšvietimo sektoriaus įmonių ir mažųjų ir vidutinių įmonių bendradarbiavimą) ir išplėstoje vertės grandinėje; – susieti viešąją paramą, pagal programą „Horizontas 2020“ teikiamą viešojo ir privačiojo sektorių partnerystei fotonikos srityje, su įsipareigojimu investuoti Europoje, įskaitant investicijas į SSL gamybą; – drauge su vartotojais sukurti naujų apšvietimo priemonių funkcijų, kurios paskatintų spartesnį įsisavinimą ir galėtų pagerinti žmonių savijautą; – bendradarbiauti su Europos standartizacijos organizacijomis sprendžiant SSL standartizacijos, įskaitant saugos, klausimus, taip pat klausimus, susijusius aplinkos aspektais ir SSL gaminių ir sistemų eksploatacinių charakteristikų matavimo procedūromis ir bendra matavimo metodika; – toliau užsiimti viso SSL gaminių gyvavimo ciklo poveikio vertinimu; – naudoti visus esamus mechanizmus, kad būtų sukurtos profesinio mokymo ir visą gyvenimą trunkančio mokymosi galimybės elektrikams, perpardavėjams ir kitiems profesionaliems ir viešojo sektoriaus naudotojams, taip pat bendradarbiauti, kad būtų iš dalies pakeistos universitetinės apšvietimo technologijų mokymo programos. Klausimai (9) Kokių kitų priemonių galėtų imtis sektorius, kad sustiprintų tausios SSL gamybos pajėgumą Europoje? (10) Kokios papildomos priemonės gali sustiprinti bendradarbiavimą vertės grandinėje, ypač bendradarbiavimą su architektais ir apšvietimo projektuotojais, elektrikais ir gamybos ir statybos sektoriais? Kokias bendradarbiavimo stiprinimo funkcijas turėtų atlikti valstybės narės ir Europos Sąjunga? (11) Ar yra standartizacijos spragų, trukdančių SSL inovacijoms ir diegimui? Jei taip, kur yra šios spragos ir kaip jas pašalinti? (12) Kokių priemonių turėtų imtis valstybės narės ir sektorius, kad paremtų su SSL susijusį mokymą, profesinį mokymą ir mokymąsi visą gyvenimą ir išspręstų mokymo programų pritaikymo klausimą, kad į jas būtų įtrauktos naujausios apšvietimo technologijos? Tolesnis bendradarbiavimas siekiant įgyvendinti su SSL susijusį Europos Sąjungos metodą – Būtų naudinga geriau koordinuoti šios srities Komisijos ir SSL apšvietimo sektoriaus ir išplėstos SSL vertės grandinės atstovų pastangas. Todėl Komisija ragina suinteresuotųjų šalių atstovus glaudžiai bendrauti su Komisija, kad būtų reguliariai persvarstoma padaryta pažanga, ir pasiūlyti naujų priemonių, kad būtų pasiekti šioje žaliojoje knygoje nustatyti plataus užmojo tikslai. 4. Viešas aptarimas ir tolesnės priemonės Komisija mano, kad pirmiau minėtos iniciatyvos, problemos ir klausimai yra esminiai aspektai, kuriuos reikia apsvarstyti atsižvelgiant į politikos tikslą – spartinti aukštos kokybės SSL diegimą. Valstybės narės, Parlamentas ir kitos šalys raginamos skatinti aptarimą su savo suinteresuotosiomis šalimis. Šių klausimų aptarimas bus skatinamas įvairiomis socialinėmis informacijos priemonėmis, įskaitant konsultacijų su visuomene svetainę http://ec.europa.eu/information_society/digital-agenda/actions/ssl-consultation/index_en.htm. Komisija ragina visas suinteresuotąsias šalis savo atsakymus pateikti iki 2012 m. vasario 29 d. Nebūtina atsakyti į visus šioje žaliojoje knygoje iškeltus klausimus. Galite pateikti atsakymus tik jums ypač rūpima tema. Prašytume aiškiai nurodyti, į kuriuos klausimus atsakote. Gauti atsakymai kartu su atsakymą pateikusio asmens tapatybe, bus paskelbti internete, nebent atsakymus pateikęs asmuo prašytų atsakymų neskelbti. Svarbu perskaityti prie šios žaliosios knygos pridedamą privatumo apsaugos pareiškimą arba informaciją apie tai, kaip bus tvarkomi Jūsų asmens duomenys ir pateikti atsakymai. Viešų konsultacijų rezultatai bus paskelbti internete. Jais remdamasi Komisija svarstys, ar ateityje būtina imtis naujų priemonių. [1] „Apšvietimo svarbos vadovas“ (angl. Guide on the Importance of Lighting), 2011 m., www.celma.org. [2] Komisijos reglamentas (ES) Nr. 244/2009. Kaitinamųjų lempų bus visiškai atsisakyta iki 2012 m. rugsėjo 1 d. Artimiausiais metais Europos piliečių namuose turi būti pakeista apie 8 mlrd. kaitinamųjų lempų. [3] Šviesos diodas (angl. Light Emitting Diode, LED), organinis šviesos diodas (angl. Organic Light Emitting Diode, OLED). [4] Antroji Europos technologijų platformos strateginių mokslinių tyrimų darbotvarkė PHOTONICS21, 2010 m. [5] Iki 2020 m. energijos vartojimo efektyvumą padidinti 20 proc., palyginti su 1990 m. lygmenimis. [6] COM(2011) 109 galutinis. [7] 2009 m. JAV priimta ilgalaikė SSL strategija (nuo mokslinių tyrimų iki pateikimo rinkai). Kinijoje įgyvendinama parodomoji komunalinė gatvių LED apšvietimo programa, kurioje dalyvauja 21 miestas; pagal šią programą teikiamos didelės subsidijos LED gamykloms ir siekiama per artimiausius trejus metus sukurti vieną milijoną darbo vietų. Pietų Korėjoje priimtos nacionalinės LED strategijos tikslas – iki 2012 m. tapti vienu iš trijų svarbiausių LED sektoriaus subjektų. [8] COM(2010) 245 galutinis/2. [9] http://ec.europa.eu/europe2020/index_en.htm. [10] COM(2010) 546 galutinis. [11] COM(2010) 614. [12] http://ec.europa.eu/research/horizon2020/index_en.cfm [13] COM(2011) 13 galutinis. [14] COM(2009) 512. [15] COM(2011) 615 galutinis. [16] T. y. apšvietimo įranga ir lempos. [17] Tikimasi, kad OLED technologija bus parengta diegti per artimiausius 3–5 metus. [18] Ketvirtoje išnašoje nurodyto dokumento duomenimis, SSL šviesos šaltiniai gali sutaupyti iki 50 proc. energijos, o naudojami kartu su pažangiosiomis apšvietimo valdymo sistemomis – iki 70 proc., palyginti su dabartiniu suvartojimu. [19] SSL apšvietimas ir pažangieji valdikliai, galintys atpažinti asmens buvimą, nuo dienos šviesos priklausomas valdymas ir t. t. SSL apšvietimo šviesos pluošto kampas, šviesos spalva, šviesos srauto reguliavimas arba dažnas junginėjimas gali būti lanksčiai valdomi, palyginti su kitomis energiją taupančiomis lempomis, pavyzdžiui, kompaktiškomis liuminescencinėmis lempomis. [20] Eurostato duomenimis, 2009 m. 27 Europos Sąjungos valstybėse narėse suvartota 2 719 TWh elektros energijos (iš jų 14 proc. apšvietimui). Atsižvelgiant į 70 proc. energijos ekonomiją, galėtų būti sutaupyta iki 266 TWh. [21] Apšvietimo kokybės aspektai: spalvų kokybė (išvaizda, spalvų perteikimas ir spalvų nuoseklumas), apšvietos lygiai (kiek šviesos skleidžia šviesos šaltinis tam tikrai užduočiai arba tam tikrame plote) šviestuvo šviesos šaltinių skleidžiamos šviesos fotometrinis pasiskirstymas, gyvavimo trukmė, priežiūros paprastumas ir sąnaudos. [22] Tikėtinas LED gyvavimo ciklas 25 000–50 000 valandų (beveik penkis kartus daugiau nei kompaktiškų liuminescencinių lempų). [23] Žr., pavyzdžiui, ataskaitą „Apšvietimas, gera savijauta ir darbo rezultatai“ (angl. Lighting, Well-being and Performance at Work), J. Silvester ir E. Konstantinou, Centre for Performance at Work at City University London, 2011 m. [24] Efektyvumas – elektros energijos, kuri paverčiama matoma šviesa, dalis. Kaitinamųjų elektros lempučių efektyvumas yra 2 proc., kompaktiškų liuminescencinių lempų – 25 proc. [25] Šviesos šaltinio našumas – šviesos srauto ir suvartotos elektros energijos santykis, kuriuo matuojamas lempos arba apšvietimo sistemos energijos vartojimo efektyvumas. [26] Spalvų perteikimo rodiklis – matas, kuriuo nurodoma, kaip gerai šviesos šaltinis atkuria spalvas. [27] Pavyzdžiui, „Pasaulinės apšvietimo rinkos perspektyvų prognozė“ (angl. Lighting the way: Perspectives on the global lighting market), McKinsey & Company, 2011 m. [28] „Pastatų elektros apšvietimo efektyvaus energijos vartojimo gairių“ 45 priedas (angl. Guidebook on Energy Efficient Electric Lighting for Buildings), Tarptautinė energetikos agentūra, 2010 m. [29] „Apšvietimui vartojamos elektros energijos ekonomija dešimtyje prekybos centrų“ (angl. Lighting energy savings in 10 Shopping Malls), LED projektas UNIBAIL RODAMCO, 2011 m. [30] „Europos tausiojo apšvietimo programa GreenLight. Efektyvaus apšvietimo projektas. 2005–2009 m. įgyvendinimo katalogas“, Jungtinis tyrimų centras. [31] http://www.celma.org/archives/temp/CELMA_ELC_LSL_Presentation_D.Zembrot_EP_25012011.pdf [32] „Kaip išspręsti „rikošeto efekto“ problemą?“, galutinė ataskaita, 2011 m., Komisijos užsakymu ENV.G.4/FRA/2008/0112 atliktas tyrimas. [33] „Energetika ir komunalinis ūkis“ (pranc. Énergie et patrimoine communal), ADEME, 2005 m. [34] Pavyzdžiui, Amsterdamas, Berlynas, Brėmenas, Briuselis, Budapeštas, Eindhovenas, Harlemas, Leipcigas, Lionas, Mančesteris, Oslas, Roterdamas, Talinas, Tilburgas, Tulūza ir kiti. [35] Pavyzdžiui, Vokietija finansuoja grupę bandomųjų projektų „Naujas komunalinis apšvietimas“ (vok. Kommunen in neuem Licht), Prancūzija remia LED inovacijų platformą „Šviesos telkinys“ (pranc. Cluster Lumière). [36] Pavyzdžiui, Birmingamo miesto taryba. [37] „Vartotojams aktualūs buitinio apšvietimo ekologinio projektavimo reikalavimai“ (angl. Consumer relevant Eco-design requirements for domestic lighting), BEUC–ANEC nuomonė, 2011 m., http://www.beuc.eu. [38] 60 W kaitinamosios lempos mažmeninė kaina yra mažesnė nei 1 EUR, jai prilygstančios kompaktiškos liuminescencinės lempos kaina maždaug 5 EUR, jai prilygstantis LED gaminys kainuoja daugiau kaip 30 EUR. Dabartinėmis prognozėmis, kompaktiškų liuminescencinių lempų ir LED gaminių pozicijos rinkoje susilygins tik 2015–2016 m. [39] Į visas eksploatavimo sąnaudas įskaičiuojamos įsigijimo, priežiūros ir pakeitimo, taip pat energijos sąnaudos. [40] „Šviesos diodų apšvietimo sistemos. Spręstini sveikatos klausimai“ (angl. Lighting systems using light-emitting diodes: health issues to be considered), ANSES, 2010 m. [41] Atsirandančių ir nustatomų naujų pavojų sveikatai mokslinis komitetas pataria Komisijai moksliniais klausimais, susijusiais su vartotojų sauga, visuomenės sveikata ir aplinka. [42] Kitaip „paskatų konfliktas“ (investuotojų ir galutinių energijos vartotojų konfliktas) arba „esminio faktoriaus“ konfliktas. Pavyzdžiui, palyginus dabartinius LED ir liuminescencines lempas, visų eksploatavimo sąnaudų atžvilgiu LED tampa pranašesniais po 5–6 metų. [43] Ekologiniu projektavimu (http://ec.europa.eu/energy/efficiency/ecodesign/eco_design_en.htm) siekiama sumažinti gaminių poveikį aplinkai, įskaitant energijos kiekį, kurį jie suvartoja per visą savo gyvavimo ciklą. [44] Energijos vartojimo efektyvumo ženklinimu (http://ec.europa.eu/energy/efficiency/labelling/energy_labelling_en.htm) nustatyti pagrindiniai reikalavimai, pagal kuriuos rengiamos su konkrečiais gaminiais susijusios ženklinimo priemonės, kad galutiniai naudotojai, turėdami standartinę energijos suvartojimo informaciją, galėtų pasirinkti efektyvesnius gaminius. [45] Ekologinis ženklas (http://ec.europa.eu/environment/ecolabel/) – savanoriška sistema, kuria populiarinami aukšto aplinkosaugos veiksmingumo gaminiai. [46] Žemosios įtampos direktyva (http://ec.europa.eu/enterprise/sectors/electrical/lvd/) taikoma daugiau nei 50 voltų įtampa veikiantiems gaminiams; ja užtikrinama, kad rinkai būtų pateikiama tik saugi elektros įranga. Mažiau nei 50 voltų įtampa veikiančių gaminių saugos klausimai sprendžiami pagal Bendros gaminių saugos direktyvą (http://ec.europa.eu/consumers/safety/prod_legis/index_en.htm). [47] Direktyva dėl tam tikrų pavojingų medžiagų naudojimo elektros ir elektroninėje įrangoje apribojimo siekiama apriboti pavojingų medžiagų naudojimą elektros ir elektroninėje įrangoje (http://ec.europa.eu/environment/waste/rohs_eee/), o Direktyvos dėl elektros ir elektroninės įrangos atliekų tikslas – skatinti rinkti ir perdirbti tokią įrangą (http://ec.europa.eu/environment/waste/weee/). [48] Žalieji viešieji pirkimai yra savanoriška ES lygmens sistema. Vykdydamos šį procesą, viešosios institucijos siekia įsigyti prekes, paslaugas ir darbus, kurių poveikis aplinkai per visą jų gyvavimo ciklą yra mažesnis. COM(2008) 400. [49] Nuo 2010 m. eksploatacinių charakteristikų ir saugos reikalavimų, nustatytų daugumoje iš pirmiau minėtų priemonių, vykdymą galima užtikrinti pagal naujus pagrindinius teisės aktus. Šie vienas kitą papildantys pagrindiniai teisės aktai yra reglamentas ir sprendimas. Pagal pagrindų reglamentą nuo 2010 m. galioja griežtesnės pagrindinės elektros įrangos rinkos priežiūros sąlygos, taip pat nustatyti kompetentingų nacionalinių institucijų įgaliojimai ir pareigos. Jos turėtų tinkamu mastu tikrinti vietinės gamybos ir importinius gaminius ir blokuoti pavojingus arba taikomų reikalavimų neatitinkančius gaminius. Pagrindų sprendime pateiktos pavyzdinės nuostatos dėl ūkinės veiklos vykdytojų įpareigojimų, į kuriuos turėtų būti atsižvelgiama gaminių suderinimo teisės aktuose. Taip pat žr. http://ec.europa.eu/enterprise/policies/single-market-goods/regulatory-policies-common-rules-for-products/new-legislative-framework/. [50] http://ec.europa.eu/energy/efficiency/ecodesign/doc/meeting/ed_wd_dls_leds_hl_converter_v1.0.pdf [51] http://ec.europa.eu/energy/efficiency/ecodesign/doc/meeting/el_wd2_-_draft_regulation_on_a_lamp_energy_label_v1.0.pdf [52] Daugiau kaip 650 viešųjų ir privačiųjų organizacijų pasirašė įsipareigojančios pagal programą „GreenLight“, kurią Europos Komisija įgyvendina nuo 2000 m., http://www.eu-greenlight.org. [53] Sistemoje yra gaminių kategorijos, būtinosios eksploatacinių charakteristikų vertės ir gaminio deklaravimo ženklai, taip pat bandymais gautų verčių ataskaitos. [54] „Bendradarbiavimo efektyvios galutinio naudojimo elektros įrangos klausimais programos įgyvendinimo susitarimas (4E)“ (angl. Implementing Agreement for a Co-operative Programme on Efficient Electrical End-Use Equipment (4E)), Tarptautinė energetikos agentūra, 2010 m. ataskaita, SSL priedas. [55] ELENA (angl. European Local ENergy Assistance) – Komisijos ir Europos investicijų banko sukurta priemonė. [56] http://ec.europa.eu/energy/eepr/eeef/eeef_en.htm [57] Galimi sklaidos keliai: Merų paktas, „Eurocities“, iniciatyva „GreenLight“, asociacija LUCI ir t. t. [58] Kvietimas siūlyti bandomąsias SSL priemones paskelbtas pagal Konkurencingumo ir inovacijų politikos 2011 m. informacinių ir ryšių technologijų darbo programą; tam numatyta skirti iki 10 mln. EUR biudžetą. Pagal šį kvietimą 2012 m. pradžioje bus pradėtos įgyvendinti kelios bandomosios priemonės. [59] 12 proc. visų pastatų Europoje naudoja valdžios institucijos. [60] COM(2011) 370 galutinis. [61] Direktyva 2010/31/ES. [62] Panašūs negyvenamųjų pastatų ir gatvių apšvietimo modeliai jau įdiegti. [63] Dabar mažiau nei 10 proc. LED lustų gamybos yra Europoje. [64] Įprastos kaitinamosios, liuminescencinės arba halogeninės lempos pakeičiamos LED lempomis. [65] „Europos apšvietimo pramonės aspektai, susiję su poreikiu priimti ES žaliąją knygą kietakūnio apšvietimo klausimais“ (angl. The European Lighting Industry’s Considerations Regarding the need for an EU Green Paper on Solid State Lighting), ELC/CELMA 2011, www.celma.org. [66] http://ec.europa.eu/enterprise/sectors/ict/key_technologies/kets_high_level_group_en.htm [67] http://ec.europa.eu/enterprise/sectors/ict/files/kets/hlg_report_final_en.pdf [68] Prie jų priskiriami, visų pirma, galis ir indis, taip pat retųjų žemių medžiagos, kurios naudojamos liuminoforams (itris, ceris, europis). [69] Šiuo metu Kinija kontroliuoja 95 proc. pasaulinės retųjų žemių medžiagų pasiūlos ir ėmėsi griežto jų eksporto apribojimo priemonių. [70] COM(2011) 21. [71] COM(2011) 571 galutinis. [72] Žr. apžvalgą „Jungtinis CELMA/ELC LED standartų vadovas“ (angl. Joint CELMA/ELC Guide on LED related standards), 2011 m., www.celma.org. [73] Taip pat žr. iniciatyvą ELECTRA, COM(2009) 594 galutinis. [74] http://ec.europa.eu/research/fp7/index_en.cfm [75] http://www.eniac.eu/web/index.php [76] http://ec.europa.eu/cip/ [77] http://ec.europa.eu/energy/intelligent/ [78] http://ec.europa.eu/information_society/activities/ict_psp [79] http://ec.europa.eu/regional_policy/themes/research/index_en.htm [80] Pavyzdžiui, Vokietijos Badenas-Viurtembergas ir Saksonija, Prancūzijos Rona-Alpės, Suomijos Oulu. [81] Pavyzdžiui, pašalinti esamas saugumo ir sąsajų spragas, parengti SSL gaminių ir sistemų eksploatacinių charakteristikų ir gyvavimo trukmės matavimo metodiką, spręsti autonominių SSL gaminių ir sistemų tarpusavio ryšio ir ryšio su kitomis energetikos sistemomis klausimus. [82] Pagal COM(2008) 699 ir COM(2011) 25, http://ec.europa.eu/enterprise/policies/raw-materials/index_en.htm [83] COM (2011) 614 ir COM (2011) 615 galutinis.